amanoisuno/poet huggingface dataset:
即事 陸游
成敗歸青史，悲歡付浩歌。病從今歲減，詩比去春多。高枕觀浮世，持杯養太和。功名亦易爾，難負此漁蓑。
東籬雜書四首  其一 陸游
芳草初侵路，青梅已破枝。雨來鳩逐婦，日出雉求雌。莽莽江湖遠，悠悠歲月移。老人觀物化，隠几獨多時。
東籬雜書四首  其二 陸游
桃李成塵土，來禽始著花。病夫猶枕上，春事又天涯。巷陌鞦韆夢，簾櫳燕子家。野僧來問訊，强把半甌茶。
東籬雜書四首  其三 陸游
老厭人間事，閑知造物功。草生三徑綠，花發一窗紅。幽境囂塵外，流年嘯傲中。所嗟儕輩盡，論舊只春風。
東籬雜書四首  其四 陸游
身與春俱老，愁隨日漸長。簾櫳聽語燕，澗谷擷幽芳。酒榼常從後，詩囊亦在傍。閑行無定處，隨意據胡床。
山行 陸游
山鳥啼孤戍，烟蕪入廢亭。堤成陂水白，雨細稻秧青。草市少行旅，叢祠多乞靈。最憐投宿處，微火暮晶熒。
稻陂 陸游
白水滿稻陂，投種未三宿。新秧出水面，已作纖纖綠。年來殘俸絕，所望在一熟。見之喜欲舞，不復憂半菽。想當西成時，載重壓車軸。病齒幸已牢，往矣分社肉。
雨夜思子虛 陸游
兀兀過遥夜，悠悠擁破衾。峭寒侵病骨，殘雨滴愁心。人別易千里，書來真萬金。醉眠差似可，誰與伴孤斟。
醉中示客 陸游
四座無譁聽我歌，百年生計一烟蓑。清尊瀲瀲猶狂在，白髮蕭蕭奈老何。遠適安能縮地脈，高眠聊足養天和。吾徒看盡人間事，莫愛車前印幾窠。
散髮 陸游
散髮垂肩懶更簪，一窗竹水對蕭森。從來耻作資身策，老去終懷報國心。雷起鼻端秋枕石，泉鳴指下夜橫琴。不緣羸病愁迎客，經歲何人肯見臨。
病中觀辛夷花 陸游
餘生垂九十，一病理一衰。旬月不自保，敢作期歲期。粲粲女郎花，忽滿庭前枝。繁華雖少減，高雅亦足奇。持杯酹花前，事亦未可知。明年儻未死，一笑當解頤。
小艇 陸游
放翁小艇輕如葉，只載蓑衣不載家。清曉長歌何處去，武陵溪上看桃花。
雜題四首  其一 陸游
賀公在朝雅吳語，莊舄仕楚猶越吟。我幸歸休在閭巷，燈前感慨不須深。
雜題四首  其二 陸游
茆屋三間已太奢，柴乾米白喜無涯。非賢敢竊優賢祿，願折蓴絲與蕨芽。
雜題四首  其三 陸游
野花紅碧自爭春，村酒酸甜也醉人。解放船頭便千里，不愁無處著閑身。
雜題四首  其四 陸游
湖堤疏瘦水楊柳，村舍殷紅山石榴。推戶本來隨意入，乞漿因得片時留。
閑遊 陸游
柴車去去度橫陂，正是春殘入夏時。果熟多藏新密葉，鶑啼偏占最高枝。迷途每就傭耕問，薄飯時從逆旅炊。隨意題詩無傑思，還家猶足詫吾兒。
病起初夏 陸游
頭風間作已全輕，山雨雖頻却快晴。窗外時時度花片，林梢處處送鶑聲。地偏無客談閑事，麥熟逢人樂太平。不爲衰遲辜節物，一甌羊駱薦朱櫻。
衡門獨立 陸游
春歸堪笑又匆匆，水白秧青細雨濛。溪鳥低飛畫橋外，路人相值綠陰中。宋清藥券貧來積，李賀詩囊病後空。惟有劇談能一洗，芳尊那得故人同。
雨夜 陸游
吳中地多雨，海角客常愁。羸疾須醫藥，殘年憶輩流。解裝孤驛晚，捩柁小江秋。莫起瀟湘興，無才賦遠遊。
山麓 陸游
草合路如綫，偶隨樵子行。林間遇磐石，少憩看春耕。
北齋 陸游
質衣葺北齋，欹壞略撐拄。窗扉則虛名，聊足度寒暑。獨學無與論，推覈實勞苦。審觀古人意，十亦得四五。無功與子光，相可豈待語。一床寬有餘，高卧聽簷雨。
禽言四首  其一 陸游
架犁架犁，南村北村雨凄凄。夜起飯牛鷄未啼，日暮矻矻行千畦。沒足勿恨一尺泥，西成收薄汝噬臍。
禽言四首  其二 陸游
拔筍拔筍，入箐不辭風雨窘。養成會見高拂雲，取供口腹初不忍。獨持兩把慰倚門，慈顔一笑如春溫。
禽言四首  其三 陸游
老翁老尚健，打麥持作飯。終歲隴畝間，勞苦孰敢怨。人生爲農最可願，得飽正如持左券。碓舂樵爨小甑香，豈不勝汝耗太倉。
禽言四首  其四 陸游
堂前捉績子，力作忘朝餐。鵝黄雪白相照耀，插茅作簇高如山。蠢女採桑至煮繭，何暇膏沐梳髻鬟。繅成蜀錦與楚縠，舞妹纏頭不論束。
道院偶述二首  其一 陸游
景德祥符草野臣，登封曾望屬車塵。已經成住壞空劫，猶是東西南北人。
道院偶述二首  其二 陸游
憶在青城煉大丹，丹成垂欲上仙班。飄零未忍塵中老，猶待時平隠華山。
初夏書感 陸游
春與人俱老，花隨夢已空。遊蜂黏落蕊，輕燕接飛蟲。桑悴知蠶起，牲肥賽麥豐。爲農當自力，相戒勿匆匆。
贈邢芻甫 陸游
割愁何處有并刀，傾座誰能奪錦袍。堪笑陸翁鄰鬼錄，尚推邢友擅人豪。杜門雖少客載酒，落筆已能奴命騷。安得相從北窗下，丐君剩馥與殘膏。
昔從戎南鄭日范西叔爲予書小卧屏今三十有八年矣悵然有懷 陸游
梁州風月今何在，每憶朋儔泪濺裾。戎幕已如它世事，素屏猶對故人書。
小雨 陸游
川雲疊疊密如鱗，山雨霏霏細似塵。未必便爲耕隴喜，天公分付與詩人。
遣懷二首  其一 陸游
山澤荒寒外，門庭寂寞中。厭聞鳩喚雨，常羨鵲知風。逆境嗟行徧，閑愁幸掃空。今晨有奇事，簫鼓賽年豐。
遣懷二首  其二 陸游
風月資吟嘯，漁樵約往還。貧猶能釀酒，病不廢遊山。亂石卧牛馬，流泉鳴佩環。豁除羈旅日，猶有半生閑。
初夏喜事 陸游
箕潁元非爭奪場，瀟湘自古水雲鄉。采茶歌裏春光老，煮繭香中夏景長。斂版早知遊宦惡，署門晚悟世情常。茹芝却粒雖無術，散髮猶當效楚狂。
夢蜀 陸游
自計前生定蜀人，錦官來往九經春。堆盤丙穴魚腴美，下箸峨眉栮脯珍。聯騎雋遊非復昔，數編殘稿尚如新。最憐栩栩西窗夢，路入青衣不問津。
閑遊二首  其一 陸游
一見溪山病眼開，青鞋處處蹋蒼苔。平生長物掃除盡，猶带筆床茶竈來。
閑遊二首  其二 陸游
好事湖邊賣酒家，杖頭錢盡慣曾賒。壚邊爛醉眠經日，開過紅薇一架花。
初夏二首  其一 陸游
床有蒲團坐負牆，室無童子自燒香。人圖作佛雖堪笑，我愛逃禪亦太狂。櫻筍久忘晨入省，蓴鱸猶喜老還鄉。汗青未絕茶經筆，那暇投文吊戰場。
初夏二首  其二 陸游
梅子生仁已带酸，楝花墮地尚微寒。室無長物惟空榻，頭不加巾但小冠。蠶簇倚牆絲盎起，稻秧經雨水陂寬。郊原清潤身差健，剩欲閑遊一跨鞍。
野興二首  其一 陸游
東望城闉十里遥，野人生計日蕭條。棋枰棄置機心息，肉食蠲除業境消。送藥時時過鄰父，放魚日日度溪橋。自憐愛物還成癖，門巷春來草沒腰。
野興二首  其二 陸游
涉澗穿林信意行，翠崖朱棧愜幽情。關關幽鳥將雛語，簌簌幽篁解籜聲。藉草一壺消永日，出門幾屐了平生。川雲正作遮山計，浩蕩南風又快晴。
自笑 陸游
宦途昔似伏轅駒，退處今如縱壑魚。手自掃除松菊徑，身常枕藉老莊書。郊居本自依農圃，社飲何妨逐里閭。白髮蕭然還自笑，風流猶見過江初。
喜晴 陸游
正厭鳩呼雨，俄聞鵲噪晴。路開知潦退，書展喜窗明。日透疏簾影，風傳暮角聲。兒童競相報，門有賣朱櫻。
過鄰曲 陸游
黄雲卷盡綠針齊，夏木陰陰滿古堤。耆老往來無負戴，比鄰問道有提携。暑天漸近便餐酪，吳俗相傳尚鱠齏。共喜豐年多樂事，扶歸先判醉如泥。
題蘇虞叟巖壑隠居 陸游
蘇子飄然古勝流，平生高興在滄洲。千巖萬壑舊卜築，一馬二僮時出遊。香斷鐘殘僧閣晚，鯨吞鼉作海山秋。極知處處多奇語，肯草吳箋寄我不。
縱筆二首  其一 陸游
騎鶴翩翩過月傍，浩然風露九秋凉。忽聞捲地潮聲起，始覺江山近故鄉。
縱筆二首  其二 陸游
百尺松根結茯苓，千年長養似人形。誰知金鼎烹初熟，恰直山翁醉欲醒。
北窗即事二首  其一 陸游
衡茅隨力葺幽居，掃地焚香樂有餘。分食時能下簷鵲，作洲常悔誑池魚。遊歸又失相尋客，睡起重開未了書。袖手悠然便終日，不辭世俗笑迂疏。
北窗即事二首  其二 陸游
北窗最與懶相宜，世上紛紛了不知。露井甘寒初浚後，小山葱蒨乍晴時。粗餐豈復須鮭菜，蓬戶何曾設扊扅。幸有床頭藤杖在，登臨未遽嘆吾衰。
感物 陸游
提壺勸客飲，架犁課農耕。鳩方喜婦還，蟻又以族行。大化職雨暘，我窗更晦明。芸芸觀萬物，一笑了此生。
園中把酒示鄰曲二首  其一 陸游
畏途半世困風波，老返家山得已多。野餉雖無食指動，村醅也解醉顔酡。夢殘正欲還君枕，棋罷那知爛客柯。松菊未荒風月在，應容老子且婆娑。
園中把酒示鄰曲二首  其二 陸游
煮豆烹蔬當果殽，固應杯酌盡陶匏。池塘瀲瀲荷浮葉，門巷陰陰筍放梢。三畝荒園存故業，一編蠹簡得深交。弊廬經雨穿將徧，欲向村東自割茅。
書憂 陸游
時人應怪我何求，白盡從來未白頭。磅礴崑崙三萬里，不知何地可薶憂。
門外獨立 陸游
朝看出市暮看歸，數盡行人尚倚扉。要見先生無盡興，少須高樹挂殘暉。
感事六言八首  其一 陸游
老去轉無飽計，醉來暫豁憂端。雙鬢多年作雪，寸心至死如丹。
感事六言八首  其二 陸游
黑犢養來純白，睡蛇死後安眠。但有漉籬可賣，不妨到處隨緣。
感事六言八首  其三 陸游
五尺童知大義，三家市有公言。但使一眠得熟，自餘萬事寧論。
感事六言八首  其四 陸游
麥熟與人同喜，虜驕爲國私憂。身似五更春夢，家如一宿山郵。
感事六言八首  其五 陸游
早歲已歸南陌，暮年常在東籬。短衣幸能掩脛，長劍何須拄頤。
感事六言八首  其六 陸游
高岸眼看爲谷，寸根手種成陰。一卷楚騷細讀，數行晉帖閑臨。
感事六言八首  其七 陸游
李白嶔崎歷落，嵇康潦倒粗疏。生世當行所樂，巢山喜遂吾初。
感事六言八首  其八 陸游
有飯那思肉味，安居敢厭茅茨。未論顔淵陋巷，老農自是吾師。
幽居記今昔事十首以詩書從宿好林園無俗情爲韵  其一 陸游
總角入家塾，學經至豳詩。治道本耕桑，此理在不疑。今茲垂九十，謝事居海涯。戴星理農業，未嘆筋力衰。四月築麥場，五月潴稻陂。秉火去螟蝗，磨刀剪棘茨。西成大作社，歌鼓樂聖時。
幽居記今昔事十首以詩書從宿好林園無俗情爲韵  其二 陸游
上世本爲農，輟耕業詩書。我少學不成，固應返其初。冥冥不自揣，鄉校參群居。中歲偶拔擢，清班久趑趄。典奏入南宮，細書長石渠。及其乞身歸，舊業已丘墟。衰疾或小間，力尚給荷鋤。寄聲謝故人，毋爲笑迂疏。
幽居記今昔事十首以詩書從宿好林園無俗情爲韵  其三 陸游
我昔揮短楫，終年釣吳松。亦嘗携長鑱，采藥玉霄峰。爲計晚大繆，朝路偶見容。晨趨大明班，夜聽長樂鐘。白髮迫歸休，居然鮮歡悰。上恩許乞骸，一日收孤蹤。蓬茅略補葺，甑碓勤炊舂。故交零落盡，歲晚當誰從。
幽居記今昔事十首以詩書從宿好林園無俗情爲韵  其四 陸游
還鄉老未死，舉目少耆宿。邑屋亦或非，所餘但喬木。曩時列鼎家，今不飽半菽。盛衰迭變遷，何者非陵谷。羸然九十翁，世故見已熟。偶能達一理，萬事等破竹。布縫一稱衣，藜煮半釜粥。餘年更何爲，枕藉糟與麴。
幽居記今昔事十首以詩書從宿好林園無俗情爲韵  其五 陸游
癸亥辭修門，拜賜散人號。一出非本心，歡喜歸祭竈。故鄉多名山，幸得遂所好。舟輿雖難具，信步亦可到。清溪無塵滓，奇峰有雲冒。雨墊林宗巾，風落孟嘉帽。豈惟狂故在，望遠亦未眊。一醉儻可謀，敢愛將軍告。
幽居記今昔事十首以詩書從宿好林園無俗情爲韵  其六 陸游
入蜀過匡廬，秋風宿東林。月出斷山口，滿窗松竹陰。裊裊一枝燭，道人語夜深。亦設餠果供，慰此羈旅心。猶恨非遠公，無酒遣我斟。明日下山去，嘆息難重尋。回首四十年，駒隙何駸駸。舊遊不可到，悵望空長吟。
幽居記今昔事十首以詩書從宿好林園無俗情爲韵  其七 陸游
昔戍西陲時，憑高望中原。願欲乘天風，往吊綺與園。有志莫能遂，悵望商山魂。遥想山中人，歲時奠芳蓀。夕陽簫鼓散，高柳擁廟門。老來更事多，考古見本根。乃知當時事，禍福未易言。千載信悠悠，浩嘆掩綠尊。
幽居記今昔事十首以詩書從宿好林園無俗情爲韵  其八 陸游
客舟挂烟帆，千里過楚都。七澤渺無際，大不數具區。浪翻出長蛟，雲拆浮天吳。峨峨來如山，碎船不須臾。江行幸已盡，三峽尤畏途。槎牙人䱹甕，小失即見屠。叩頭禱鬼神，已脫猶號呼。願君勤自勵，憂患何時無。
幽居記今昔事十首以詩書從宿好林園無俗情爲韵  其九 陸游
昔自京口歸，卜居得剡曲。地偏無市人，民淳有古俗。陋屋僅結茆，粗飯財脫粟。典衣以沽酒，九月未能贖。寧負翁子薪，耻售卞和玉。老身已如此，兒子亦碌碌。藏書幸無恙，自計不啻足。拾穗且浩歌，行矣墮鬼錄。
幽居記今昔事十首以詩書從宿好林園無俗情爲韵  其一○ 陸游
少小喜讀書，終夜守短檠。其實無甚解，不幸誤有聲。勞苦亦何得，空失東皋耕。暮年乃小黠，告歸學養生。采藥作遠游，把釣適幽情。高樓笛數曲，小軒棋一枰。餘年置勿憂，不卿何由烹。
喜雨 陸游
入夏久不雨，旱勢已岌岌。蛙蛤徒自喧，蛟龍卧如蟄。何由白水滿，但守青秧泣。上天忽悔禍，川雲起呼吸。虛簷雨競瀉，平野苗盡立。兒停蹋溝車，婦免憂谷汲。人言雨非雨，乃是傾玉粒。移床亦細事，敢嘆屋漏溼。
初夏雜興六首  其一 陸游
老子今朝不用扶，雨凉百病一時蘇。扇題杜牧故園賦，屏對王維初雪圖。把釣溪頭蹋湍瀨，煎茶林下置風爐。箇中莫謂無同賞，逋客能從折簡呼。
初夏雜興六首  其二 陸游
巾脫冠欹八尺床，竹陰槐影有餘凉。隨風花墮殘棋上，引睡書拋倦枕傍。水長沙鷗向人熟，雨餘巢燕哺雛忙。尚嫌未愜幽情在，又喚漁舟渡野塘。
初夏雜興六首  其三 陸游
自斷殘年莫問天，吾儕何處不隨緣。家貧却得身差健，夜短何妨晝熟眠。未歷名山采靈藥，且從同社樂豐年。賣絲糶麥償逋負，猶有餘錢買釣船。
初夏雜興六首  其四 陸游
繆算狂言悔莫追，杜門省事不妨奇。欹傾淡墨詩成後，縹緲烏巾浴出時。筇杖閑行穿密篠，繩床移坐照清漪。眼邊好景真須惜，漸近浮生結局時。
初夏雜興六首  其五 陸游
趁雨東園去荷鋤，歸庵却展讀殘書。幸能胸著雲夢澤，何恨家無擔石儲。水泛時須借篷艇，山行亦或命巾車。懶心惟怕遊城市，非向交親故作疏。
初夏雜興六首  其六 陸游
終日頹然蠹簡中，門前烟水浩無窮。百年等是一枯冢，四海應無兩放翁。栗玉長枝挑苦筍，胭脂小把翦防風。地偏日永閑無事，擬著珍蔬譜一通。
對酒作 陸游
飲酒豪如卷白波，遣愁難似塞黄河。多聞只解爲身累，後死空令見事多。未試神仙餐玉法，且賡壯士入關歌。此心不道無人識，雪鬢蕭蕭奈老何。
獨坐閑詠二首  其一 陸游
書生亦有功名願，與世無緣每背馳。一寸丹心空計國，滿頭白髮却緣詩。
獨坐閑詠二首  其二 陸游
深掩柴荆謝世紛，南山時看起孤雲。殘年所幸身猶健，閑事惟求耳不聞。
水亭二首  其一 陸游
水亭不受俗塵侵，葛帳筠床弄素琴。一片風光誰畫得，紅蜻蜓點綠荷心。
水亭二首  其二 陸游
莫道山翁老病侵，靜中理得舊傳琴。朝來有喜君知否，雨展芭蕉二尺心。
書興 陸游
占得溪山卜數椽，飽經世故氣猶全。入門明月真堪友，滿榻清風不用錢。便死也勝千百輩，少留更過二三年。湖橋酒美能來醉，一棹何妨作水仙。
書感二首  其一 陸游
翟公冷落客散去，蕭尹譴死人所憐。輸與桐君山下叟，一生散髮醉江天。
書感二首  其二 陸游
驅山不障東逝波，一尊莫惜醉顔酡。斜風細雨苕溪路，我是後身張志和。
暑雨二首  其一 陸游
欲雨未雨雲車奔，欲睡不睡人思昏。蠻童正報煮茶熟，忽有野僧來叩門。
暑雨二首  其二 陸游
草茂水長蛙群鳴，涯深路壞人斷行。故侯老退守瓜壟，翠蔓黄花偏眼明。
池亭夏晝二首  其一 陸游
造物寧非念老生，池亭幽事悉施行。群魚聚散忽無迹，孤蝶去來如有情。小磑落茶紛雪片，寒泉得火作松聲。曲肱假寐翛然寤，不爲敲門夢不成。
池亭夏晝二首  其二 陸游
茅舍蘆藩枕小灘，蕭森那復畏炎官。醉床酒解香初過，懶架書橫夢未殘。饞愛流匙菰米滑，渴便滿杓粟漿酸。兒孫幸有團欒樂，未覺浮生一笑難。
頃歲從戎南鄭屢往來興鳳間暇日追懷舊遊有賦 陸游
昔戍蠶叢北，頻行鳳集南。烽傳戎壘密，驛遠客程貪。春盡花猶坼，雲低雨半含。種畬多菽粟，藝木雜松楠。婦汲惟陶器，民居半草庵。風烟迷棧閣，雷霆起湫潭。城郭秦風近，村墟蜀語參。快心逢曠野，刮目望浮嵐。考古時興感，無詩日每慚。嘉陵最堪憶，迎馬柳毿毿。
掃除小園未竟歸卧 陸游
竹葉掃仍落，莎根鋤更生。陰陽常代謝，今昔各施行。勛業須時至，衰榮忌力爭。徑歸差省事，高枕聽蟬聲。
暑中北窗晝卧有作 陸游
禦疾如治河，但當導之東。下流既有歸，自然行地中。養生如藝木，培植要得宜。常使無夭傷，自有干雲時。我少本多疾，屢亦頻危殆。皇天實相之，警告意有在。中年棄嗜慾，晚歲節飲食。中堅却外慕，魔盛有定力。死生雖天命，人事常相參。茫茫九衢中，百禍起一貪。郊虛暑雨餘，巾墮脚不襪。高卧北窗凉，超然寄疏豁。
羈懷 陸游
羈懷不復耐悲歡，清鏡朝朝雪鬢繁。謝傅畏逢親友別，龐公思遺子孫安。殘骸累歲歸民伍，半俸今春上縣官。閉戶惟須學堅坐，不知更敗幾蒲團。
自貽四首  其一 陸游
寒暑衣一稱，朝晡飯數匙。錢能禍撲滿，酒不負鴟夷。
自貽四首  其二 陸游
家風本韋布，生事但漁樵。慣就下鄉食，莫煩東閣招。
自貽四首  其三 陸游
癡孫護雀雛，饞僕放池魚。懷藥問鄰疾，典衣收舊書。
自貽四首  其四 陸游
退士憤驕虜，閑人憂旱年。耄期身未病，貧困氣猶全。
得雨霑足遂有豐年意欣然口占 陸游
人事銷沉渺莽中，此身元合付天公。儒生可逐惟求忘，社酒常辭不怕聾。鬰鬰稻苗欣出穗，汪汪陂水告成功。老民莫道渾無用，能爲明時祝歲豐。
浴罷閑步門外而歸 陸游
兩扇荆扉數掩籬，幽人浴罷得娛嬉。南臨大澤風來遠，東限連山月出遲。沙上無泥藤屨健，水邊弄影葛巾欹。徑歸却就東窗卧，要及蟬聲未歇時。
初晴 陸游
暑雨初收體爲輕，遠山盡出眼偏明。詩憑寫興忘工拙，酒取澆愁任濁清。綠樹有陰休倦步，澄溪無滓濯塵纓。老人本少凋年感，不奈江城暮角聲。
枕上二首  其一 陸游
青絲玉井轆轤聲，露葉風枝鵯鵊鳴。造物未容閑到死，又從枕上得詩情。
枕上二首  其二 陸游
冥冥梅雨暗江天，汗浹衣裳失夜眠。商略明朝當少霽，南簷風珮已鏘然。
讀史 陸游
馬周浪迹新豐市，阮籍興懷廣武城。用捨雖殊才氣似，不妨也是一書生。
今歲六月望後一日立秋故比常年凉意差早 陸游
九衢車馬困炎曦，正是山中散髮時。秋近梧桐已搖落，陰生蟋蟀最先知。稻陂水白寧憂旱，灶突烟青幸續炊。誰謂吾廬太岑寂，茶瓜亦有野人期。
異夢 陸游
山中有異夢，重鎧奮雕戈。敷水西通渭，潼關北控河。凄凉鳴趙瑟，慷慨和燕歌。此事終當在，無如老死何。
貧病 陸游
貧至今年劇，真無地置錐。判愁停貰酒，忍病罷迎醫。性懶非關老，天窮豈坐詩。秋風還欲到，便可數期頤。
涉溪 陸游
揮汗欲成雨，聚蟁真若雷。山翁在何許，赤脚步溪來。
即事四首  其一 陸游
身向人間閲事多，杜門聊得養天和。盛衰莫問蕭京兆，壯老空悲馬伏波。日暮城樓傳戍角，風生嶺路下樵歌。君知此段神通否，豎拂能降百萬魔。
即事四首  其二 陸游
唐虞千載仰巍巍，太息儒生每背馳。經未盡亡君更考，古無不死我何悲。釣耕本是求賢地，宵旰今逢願治時。寄謝公卿各努力，爲吾君築太平基。
即事四首  其三 陸游
我愛湖山清絕地，抱琴携鶴住茆堂。藥苗自采盤蔬美，菰米新舂鉢飯香。南浦風烟無限好，北軒雷雨不勝凉。舊交散落無消息，借問黄塵有底忙。
即事四首  其四 陸游
放翁老去未忘情，鏡裏森然白髮生。一片常愁見花落，三聲最怕聽猿鳴。年年雙隻路傍堠，夜夜短長城上更。晚悟一條差似可，孤舟漁火看潮平。
野性 陸游
野性從來與世疏，俗塵自不到吾廬。醉中往往得新句，夢裏時時見異書。稚子那偷服藥酒，家僮尚護放生魚。今朝更有欣然處，引得清泉灌晚蔬。
閑行 陸游
出戶莽悠悠，東西本不謀。阻溪因小涉，逢店得中休。鳥沒千山暝，蟬吟一院秋。詩成還自笑，信筆愧冥搜。
伏中熱不可過中夜起坐作詩寄五郎 陸游
衆星若銀礫，老桂卧海底。中夜熱不解，病叟推枕起。悲蟲號草根，孤螢照野水。樹頭風急生，喘汗真一洗。追憶總角初，學古頗自喜。祝身願耆老，常恐抱志死。豈知才術疏，空自凋髮齒。功名永無期，祿不飽妻子。歸耕力又憊，得粟半糠秕。詩書不可頼，如倚折足几。大兒逾六十，逐食走千里。路途况艱梗，累月書一紙。豈不念歸省，屢請輒見柅。幸吾未極衰，汝行姑少止。
暑中自遣 陸游
名山處處得幽尋，破硯時時出苦吟。上藥和平無近效，古詩簡淡有遺音。蘇門隠去聞孤嘯，栗里歸來弄素琴。尚恐俗塵除未盡，每思雪夜宿東林。
夜坐中庭 陸游
蕭散坐中庭，三更月未生。遡風凉醉頰，汲井濯塵纓。草露沾衣冷，天河隔樹明。裴回不能睡，鼓角下高城。
夜坐門外示子遹 陸游
秋意遽如許，體中殊未佳。灘深無宿鷺，草茂有鳴蛙。棲遯從吾好，吟哦與汝偕。雲門漸可到，剩判幾青鞋。
夜坐小飲 陸游
零落槐花已滿溝，江湖又見一番秋。冰輪有轍凌空上，銀漢無聲接地流。丹荔甘寒勞遠致，玉醅醇冽喜新篘。移床坐對西南電，好雨心知不待求。
閑思 陸游
畢世爲農不復疑，還東六見歲陰移。閉門旋了和詩債，賣藥不償沽酒資。意倦投床效龜息，齒疏嚼飯類牛呞。兀然過日君無怪，一念功名恐過悲。
書村店壁 陸游
裹茶來就店家煎，手解馿鞍古柳邊。寺閣重重出山崦，漁舟兩兩破溪烟。近秋漸動尋幽興，絕俸難營覓醉錢。到處不妨閑著句，他年好事或能傳。
幽居 陸游
毒暑流金石，吾廬乃爾幽。松棚香带露，竹簟冷生秋。盪槳蘋花浦，垂竿杜若洲。非關遺世事，聊以解吾愁。
立秋前九日大雨凉甚二首  其一 陸游
天暑正三伏，雨來俄九秋。寒聲入簷戶，爽氣襲巾褠。山色凝深黛，溪流戰怒虬。身輕更何苦，處處可閑遊。
立秋前九日大雨凉甚二首  其二 陸游
雨暗初疑暮，雲開已變秋。有風生枕簟，無汗漬衣褠。漉酒嘗浮螘，題詩走黑虬。呼兒治書笈，吾欲剡中遊。
寄太湖隠者 陸游
青松伐作薪，白玉碎作塵。雖云質已毀，見者猶悲辛。磊砢任棟梁，溫潤中琮璧。豈以捐空山，遂比凡木石。酈生吏高陽，馬周客新豐。從來豪傑士，大指亦略同。具區古大澤，烟水渺千里。可望不可到，中有隠君子。圖書兼河雒，成毀窮乾坤。有時跨蛟鯨，指撝雷雨奔。嗟我獨何人，乃許望顔色。逝將從之遊，變化那得測。
讀史四首  其一 陸游
湘帙牙籤滿架書，流泉决决竹疏疏。人生得志寧無命，一室何妨且掃除。
讀史四首  其二 陸游
王侯到底是虛名，何物能爲我重輕。徒步出關胡不可，向來常笑棄繻生。
讀史四首  其三 陸游
男子胸中正要奇，立談能立太平基。君王玉鉞無窮恨，千載茫茫誰復知。
讀史四首  其四 陸游
自古功名亦偶諧，胸中要使浩無涯。可憐赫赫丹陽尹，數顆檳榔尚繫懷。
病戒 陸游
憂身如憂國，畏病如畏亂。此身雖幸健，敢作無事看。禍福在呼吸，恐懼兼寢飯。人所忽不省，我思嘗熟爛。夜卧不安席，晨起寧待旦。雖云親藥石，得失每參半。人情喜一快，往往觸剽悍。收功寧使遲，覆敗不可玩。
夏夜納凉 陸游
河漢微茫月漸低，風聲正在草堂西。莎根唧唧蟲相吊，木末翻翻鵲未栖。屯甲近聞如積水，守關不假用丸泥。孤臣報國嗟無地，只有東皋更飽犁。
銘座 陸游
身退仍懷退，心平更欲平。直嫌繩尚曲，重覺鼎猶輕。力學能除翳，深居可息黥。聖門初豈遠，妙處在躬行。
獨坐絕句二首  其一 陸游
蛙鳴乃是怒，鵩嘯固非妖。獨宿空山夜，何妨伴寂寥。
獨坐絕句二首  其二 陸游
輕雷不成雨，闕月却穿雲。獨倚南齋柱，長吟到夜分。
初秋驟凉 陸游
我比嚴光勝一籌，不教俗眼識羊裘。滄波萬頃江湖晚，漁唱一聲天地秋。飲酒何嘗能作病，登樓是處可消憂。名山海內知何限，準擬從今更爛遊。
新凉 陸游
家住山陰剡曲傍，一番風雨送新凉。亦知病得清秋健，無奈愁隨獨夜長。日落川原橫慘淡，月明洲渚遠蒼茫。老民無復憂時意，齒豁頭童只自傷。
書幸 陸游
才薄無能役，窮途不意全。得書娛晚暮，遇藥起沉綿。漂母能分食，偷兒肯恕氈。不知從此去，更度幾流年。
獨遊 陸游
地僻少人迹，身閑思獨遊。荒村更阻雨，衰鬢不禁秋。斷續呼牛笛，橫斜放鴨舟。殘年澹無事，隨處送悠悠。
記夢 陸游
夢遊異境不可識，翠壁蒼崖立千尺。樓臺縹緲出其上，揮手直登無羽翼。門楣扁牓作八分，奇勁非復人間迹。主人鹿弁紫綺裘，相見歡如有疇昔。探懷示我數紙書，妙句玄言皆造極。我即鈔之雜行草，主人戃怳如甚惜。夢中亦復知是夢，意恐覺時無處覓。自量强記可不忘，雞唱夢回空歎息。
初秋自述 陸游
平生偶有愛山僻，垂老常無沽酒資。破屋頹垣吾已矣，大冠長劍汝爲誰。郵亭歷歷關河遠，鬢髮蕭蕭歲月移。殘暑不禁隨手過，東籬又近菊花時。
秋暑夜起追凉二首  其一 陸游
漱罷寒泉弄月明，浩然風露欲三更。曲闌干畔踟躇久，靜聽空廊絡緯聲。
秋暑夜起追凉二首  其二 陸游
道士磯邊浪蹴天，郎官湖上月侵船。暮年自度無因到，且與沙鷗作後緣。
小築 陸游
小築並湖堤，茅茨不厭低。引泉澆藥圃，砟竹樹雞棲。夕靄山常淡，秋蕪路欲迷。平生草玄手，老去學鉏犂。
喜雨二首  其一 陸游
黑雲橫絕天漢津，父老僉言候當雨。未論秋稼綿千里，且喜滂沱洗殘暑。我起呼兒扶再拜，汗垢得凉真一快。桔槔抱甕兩置之，日日齋盂飽菘芥。
喜雨二首  其二 陸游
雨聲蕭蕭集庭樹，雨氣森森入窗戶。玉川茆屋久不葺，破漏無復施床處。我於萬事本悠悠，危坐讀書忘百憂。明朝秋水增三尺，且復沙邊弄釣舟。
秋夜 陸游
大枕空床夢不成，草堂悄悄四無聲。月明漸見天窗白，風起忽聞簷珮鳴。客子未忘悲故里，老人無念到浮名。江村歲歲先凉冷，且復尋盟向短檠。
白鷗 陸游
平生崖異每自笑，一接俗人三祓除。惟有白鷗真我客，爾來底事向人疏。
靜室 陸游
靜室床橫一素琴，爾來殊覺道根深。喚回倦枕功名夢，洗盡浮生幻妄心。兩屨雲烟遊少室，一窗風雪宿東林。細思却是關身事，無奈殘年老病侵。
秋興 陸游
秋眠怯簟冷，晨飯喜蔬香。寧使衣百結，肯儲錢一囊。杜門雖局促，負氣尚軒昂。死去真無憾，曾孫似我長。
欲雨二首  其一 陸游
徙穴中庭蟻，爭巢後圃鳩。物情猶慮患，人事得忘憂。
欲雨二首  其二 陸游
荷鍤决新渠，芟茅補舊廬。共知秋必雨，有備即安居。
雜感十首以野曠沙岸浄天高秋月明爲韵  其一 陸游
呂釣渭水濱，說築傅巖野。雖曰古盛時，得士蓋亦寡。天將啟治亂，人才有用舍。向非萬牛力，孰與成大厦。
雜感十首以野曠沙岸浄天高秋月明爲韵  其二 陸游
洙泗日已遠，儒術日已喪。學者稱孔墨，爲國雜伯王。書生幸有聞，力薄不能倡。默默世俗間，汝職無乃曠。
雜感十首以野曠沙岸浄天高秋月明爲韵  其三 陸游
我昔下三峽，百丈堆兩車。初發公安城，已過長風沙。早知世路惡，恨不常浮家。至今清夜夢，雙櫓聞謳啞。
雜感十首以野曠沙岸浄天高秋月明爲韵  其四 陸游
斗杓運四序，寒暑忽已換。人生知幾何，去日難把玩。憑高望烟海，青山忽中斷。秋風肺病蘇，爲子巾一岸。
雜感十首以野曠沙岸浄天高秋月明爲韵  其五 陸游
磨鏡要使明，拭几要使浄。奈何視吾心，不若几與鏡。垢汙倘未除，秋毫即爲病。吾曹亦聖徒，可不學顔孟。
雜感十首以野曠沙岸浄天高秋月明爲韵  其六 陸游
天人本一理，禍福常昭然。人衆何足恃，妄謂能勝天。適燕當北轅，調瑟當解弦。五行未可忽，洪範禹所傳。
雜感十首以野曠沙岸浄天高秋月明爲韵  其七 陸游
鏡湖一何清，稽山一何高。浙江百里遠，夜枕聞驚濤。子胥死吳下，千載無人豪。遺魂招不來，我欲續楚騷。
雜感十首以野曠沙岸浄天高秋月明爲韵  其八 陸游
歸耕無襏襫，出戰無兜鍪。已失西疇春，空懷北平秋。提携一束書，蹭蹬至白頭。鬴中有轑飯，一飽吾何求。
雜感十首以野曠沙岸浄天高秋月明爲韵  其九 陸游
我昔遊劍南，爛醉平羌月。一杯玻瓈春，萬里望吳越。豈知有天幸，故山得歸骨。扁舟小江上，夜半看月沒。
雜感十首以野曠沙岸浄天高秋月明爲韵  其一○ 陸游
入東多名山，天台連四明。路窮寺門出，林闕溪橋橫。豈無一月閑，結束與子行。會揀最幽處，煨芋聽雪聲。
秋思十首  其一 陸游
秋雲易簇日常陰，西望山村每欲尋。屏掩數峰臨峭絕，蛇蟠一徑入幽深。
秋思十首  其二 陸游
山步溪橋入早秋，飄然無處不堪遊。僧廊偶爲題詩入，魚市常因施藥留。
秋思十首  其三 陸游
臨海銅燈喜夜長，蘄春笛簟怨秋凉。世間生滅無窮境，盡付山房一炷香。
秋思十首  其四 陸游
才不才間未必全，胸中元自要超然。黄金不博身强健，且醉江湖萬里天。
秋思十首  其五 陸游
牙齒漂浮欲半空，此生已付有無中。一杯藜粥楓林下，時與鄰翁說歲豐。
秋思十首  其六 陸游
疏泉洗石誇身健，試墨燒香破日長。若得三山安樂法，不須更覓玉函方。
秋思十首  其七 陸游
傍縣人來涕泗翻，蝗災暴虎不堪言。天心似爲衰翁地，飽食安眠獨北村。
秋思十首  其八 陸游
閑愁正可資詩酒，小疾安能減食眠。一畝旋租畦菜地，千錢新買釣魚船。
秋思十首  其九 陸游
眼明尚見蠅頭字，暑退初親雁足燈。歷歷胸中千載事，莫將輕比住庵僧。
秋思十首  其一○ 陸游
虛極靜篤道乃見，仁至義盡餘何憂。名山采藥恐未免，策蹇孰能從我遊。
鷄犬二首  其一 陸游
鄉村年久競農務，秋斂春耕恐失時。我老元無夙興事，懶鷄啼曉恰相宜。
鷄犬二首  其二 陸游
貧家也復謹朝昏，小犬今年乞近村。糠秕無多深愧汝，狺狺終夜護籬門。
秋來瘦甚而益健戲作 陸游
莫笑形羸不自支，清虛正與老人宜。矛頭淅米誰能食，甑裏生塵却自奇。獨釣又逢秋晚後，安眠常到日高時。邇來久雨牆垣壞，砟竹東岡自作籬。
秋夜 陸游
岸幘蕭然病體輕，雨餘郊館已凉生。微風掠面酒無力，明月滿窗眠不成。葉底涓涓秋露滴，草根咽咽暗蛩鳴。屏居未免傷孤寂，頼有鄰翁約耦耕。
秋興 陸游
巢燕無情不更回，門庭日日落楸槐。新凉漸喜償碑債，多病還憂欠藥材。社近家方篘濁酒，客來身自掃蒼苔。道心已熟機心盡，寄語鸕鷀莫苦猜。
閑詠 陸游
莫笑結廬魚稻鄉，風流殊未減華堂。茶分正焙新開箬，水挹中𤃩自候湯。小几研朱晨點易，重簾掃地晝焚香。個中富貴君知否，不必金貂侍紫皇。
人壽至耄期 陸游
人壽至耄期，如位至王公。非以德將之，往往不克終。非必皆大惡，過取固多凶。吾今垂九十，追逐群衆中。筋骸勝拜起，耳目未盲聾。强健天所借，正與富貴同。一念愧屋漏，一言誑孩童。老無朋友規，日夜勤自攻。
訪野人 陸游
我行城西南，適茲素秋時。風露雖已高，草木鬰未衰。敲門尋野人，一笑萬事非。拂榻意何勤，酒釅雁鶩肥。新凉天所賜，盡醉不足辭。擊壤歌堯年，瞑目以爲期。
熏蚊效宛陵先生體 陸游
澤國故多蚊，乘夜吁可怪。舉扇不能却，燔艾取一快。不如小忍之，驅逐吾已隘。寧聞大度士，變色爲蜂蠆。
吹笛 陸游
吳江楚澤閑遊遍，未豁平生萬里心。醉裏獨携蒼玉筍，岳陽樓上作龍吟。
書幸 陸游
破屋頹垣鬼笑窮，暗中調護頼天公。頻年得疾身猶健，百種無營飯不空。
感事 陸游
已醉猩猩猶愛屐，入秋燕燕尚爭巢。老夫看盡人間事，欲向山僧學打包。
晚晴 陸游
雨如塵點送新凉，雲作魚鱗襯夕陽。蓬戶清閑貧亦好，筍輿安穩病何傷。
農家 陸游
寂寂江村數掩籬，吾廬又及素秋時。橫林未脫色已盡，孤鳥欲棲鳴更悲。小釜蓴羹初下豉，矮瓶豆粉正燃萁。爲農幸有家風在，百世相傳更勿疑。
寓嘆二首  其一 陸游
白首還鄉厭蕨薇，倀倀自嘆欲疇依。門庭不掃稀迎客，碪杵無聲未贖衣。達士共知生是贅，古人嘗謂死爲歸。耕疇幸可期中熟，又報殘蝗接翅飛。
寓嘆二首  其二 陸游
憶昔建炎南渡時，兵間脫死命如絲。奉親百口一身在，許國寸心孤劍知。坐有客瘖堪共醉，身今病忘莫求醫。出門但畏從人事，臨水登山却未衰。
雨夜 陸游
病多漸減燈前課，老甚都忘枕上愁。一段高情誰會得，卧聽簷雨瀉清秋。
秋懷四首  其一 陸游
火食非初志，衣塵每自哀。危途觸灧澦，歸興薄蓬萊。逋客傳琴調，高僧乞藥栽。人間豈不好，病眼自慵開。
秋懷四首  其二 陸游
苦雨無時止，幽人空復情。少眠知夜永，久病喜秋清。螢傍疏簾度，蛩依壞甃鳴。流年那可挽，又見曉窗明。
秋懷四首  其三 陸游
獨立離人境，幽居察物情。蟻知軍陣法，蟲作緯車聲。身老惟貪睡，兒癡亦惰耕。騰騰復兀兀，何以報時平。
秋懷四首  其四 陸游
寓世久成贅，忘家生若浮。安能三太息，惟有四宜休。屋壞無全堵，船輕每信流。鴟夷幸無恙，頼爾可消憂。
小室 陸游
窗几窮幽致，圖書發古香。尺池魚鱍鱍，拳石樹蒼蒼。老去身猶健，秋來日自長。養生吾豈解，懶或似嵇康。
贈道侶 陸游
蕊笈人多有，惟君獨造微。丹成河自塞，吟罷劍俱飛。酒市尋差易，雲山覓更非。何時醉携手，爲我發玄機。
舟中醉題二首  其一 陸游
風吹蘆荻聲颼颼，晚潮入港浮孤舟。老民已掃市朝迹，造物全付江湖秋。項里廟前是魚市，禹會橋邊多酒樓。醉來且復過此日，莫爲碪杵悲無裘。
舟中醉題二首  其二 陸游
鮑郎山前烟雨昏，疏燈小市愁偏門。上船初發十字港，鼓棹忽過三家村。孤鸞對鏡空自感，老龜搘床何足論。但願諸公各戮力，上助明主憂元元。
出遊暮歸 陸游
東行西行日暮歸，川雲漠漠雨霏霏。蝗餘場上禾收薄，酒貴街頭客醉稀。買犢躬耕空自力，灼龜占歲又成非。稚孫索飯殊關抱，憐汝何時得瓠肥。
園中作 陸游
紗巾一幅立斜陽，本尚無閑况有忙。鷄犬往來空自得，禽魚翔泳各相忘。欲衰莎草無多綠，未落梧桐已半黄。徂歲匆匆成絕嘆，瓦溝行復見新霜。
感舊 陸游
莫笑山翁老欲僵，壯年曾及事高皇。雕戈北出戍窮塞，華表東歸悲故鄉。萬事固難輕忖度，百年猶有未更嘗。紛紛謗譽何勞問，但覺邯鄲一夢長。
東園 陸游
車馬無聲客到稀，荷鋤終日在園扉。斷殘地脈疏泉過，穿透天心得句歸。對鏡每悲鸞獨舞，繞枝誰見鵲南飛。悠然自適君無怪，文史如山暫解圍。
秋夜 陸游
局促人間每鮮歡，秋來病骨愈酸寒。夾衣尚典雁聲過，斷簡未收鷄唱殘。退士鬢毛紛似雪，老臣心事炳如丹。燈前握臂無交舊，聊喚清尊少自寬。
驛壁偶題三首  其一 陸游
纍纍驛門堠，杳杳寺樓鐘。葉落樹陰薄，雲生山崦重。交親窮未棄，父子老相從。惟待新粳熟，高眠聽夜舂。
驛壁偶題三首  其二 陸游
去去投山驛，悠悠解橐裝。斜陽穿破廄，落葉滿空廊。舞簡村巫醉，塗朱野女粧。近行吾亦倦，假寢據胡床。
驛壁偶題三首  其三 陸游
過市未十里，入山知幾重。幽林聞格磔，淺瀨見噞喁。小甕家家酒，衡門世世農。班生定癡絕，辛苦覓侯封。
夜起思子虡 陸游
我久依耕壟，兒方吊戰場。卧聞風浩蕩，起視月蒼茫。老境綈袍暖，貧家菜粥香。惟愁殺風景，無酒作重陽。
秋日次前輩新年韵五首  其一 陸游
孤生雖永棄，要亦是黎元。渺渺烟中路，冥冥海上村。小灘看鷺立，平野送鴉翻。即欲掩關卧，南山猶未昏。
秋日次前輩新年韵五首  其二 陸游
舊交多雋傑，離散各何之。騏驥志千里，鷦鷯巢一枝。青雲迷故步，白首負明時。幸有殘書卷，猶堪付小兒。
秋日次前輩新年韵五首  其三 陸游
老人常獨處，一笑比河清。終日無來客，三年不入城。高眠聽酒滴，危坐對雲生。矯首羲皇世，吾其享大羹。
秋日次前輩新年韵五首  其四 陸游
浮家久居蜀，下峽晚還東。天際孤帆遠，花前百榼空。旅遊渾似夢，年運遂成翁。欲話峨眉月，無人可與同。
秋日次前輩新年韵五首  其五 陸游
殘年垂九十，雪鬢不勝繁。賣屨糴炊米，典衣租廢園。山深雲滿屋，夜靜月當門。鄰曲時相過，扶行頼稚孫。
仲秋書事十首  其一 陸游
秋風社散日平西，餘胙殘壺手自提。賜食敢思烹細項，家庖仍禁擘團臍。
仲秋書事十首  其二 陸游
天心那得與人同，牲社家家禱歲豐。料理蝗餘猶十五，殘年亦未委溝中。
仲秋書事十首  其三 陸游
斷雲歸岫雨初收，茅舍蕭條古渡頭。短褐老人垂九十，松枯石瘦不禁秋。
仲秋書事十首  其四 陸游
客來深愧里閭情，近爲衰殘罷送迎。旋置風爐煎顧渚，劇談猶得慰平生。
仲秋書事十首  其五 陸游
舉家食粥顔平原，坐客無氈鄭廣文。不是有心輕富貴，偶然看破是浮雲。
仲秋書事十首  其六 陸游
書生習氣盡驅除，酒興詩情亦已無。底怪今朝親筆硯，村鄉來請辟蝗符。
仲秋書事十首  其七 陸游
靈府不搖神泰定，病根已去脈和平。金丹妙處無多子，只要先生兩眼明。
仲秋書事十首  其八 陸游
省身要似晨通髮，止殺先從暮拍蚊。老負明時無補報，惟將忠敬事心君。
仲秋書事十首  其九 陸游
杖得輕堅餘可略，酒能醇勁更何求。二君最是平生舊，白首相從萬事休。
仲秋書事十首  其一○ 陸游
心明始信元無佛，氣住何曾別有仙。領取三山安樂法，蒲團紙帳過年年。
步屧 陸游
名山有志未能酬，步屧東岡當出遊。小閣捲簾驚鷺起，清池投餌看魚浮。西風吹葉空多感，落日銜山尚小留。兒老戍邊歸未得，淮南新雁又經秋。
後死 陸游
後死非初望，餘生只自悲。舊交孤劍在，壯志短檠知。行步雖依杖，光陰未付棋。爲農自當力，不爲學豳詩。
思剡 陸游
羸疾無休日，清秋適此時。節存旄盡落，带剩眼頻移。吾興復不淺，俗人那得知。會當遊剡去，支許有深期。
故里 陸游
漏盡鐘鳴有夜行，幾人故里得歸耕。摧傷自喜消前業，疾恙天教學養生。鄰曲新傳秧馬式，房櫳靜聽緯車聲。芋魁菰首君無笑，老子看來是大烹。
野意 陸游
久忝明恩返故鄉，全家衣食出耕桑。詩纔適意寧求好，醉即成眠不暇狂。小雨荷鉏分藥品，乍凉扶杖看優場。此身已作農夫死，却愧時賢獨未忘。
意行至神祠酒坊而歸 陸游
雨收霽色滿川原，獨曳枯藤出里門。陌上微風搖稗穟，溝中殘水出籬根。繫牲廟柱悲刀几，釃酒村場滿盎盆。興盡還家殊不遠，漁燈績火閙黄昏。
訪村老 陸游
强健如翁舉世稀，夜深容我叩門扉。大兒叱犢戴星出，稚子捕魚乘月歸。骨肉團欒無遠別，比鄰假貸不相違。人間可羨惟農畝，又見秋燈照搗衣。
戲題僧庵 陸游
致虛守靜氣常全，家付兒孫命委天。夢事只堪高卧看，危途誰較疾行先。獨轅短棹聊乘興，野草幽花自鬭妍。數字漫留僧壁去，與身閑作後身緣。
書意二首  其一 陸游
秋江菰菜喜新嘗，鹽酪親調匕箸香。但有長腰吳下米，豈須細肋大官羊。青衫昔悔塵中老，白髮今宜靜處藏。一事尚須深自咎，街頭兒女識韓康。
書意二首  其二 陸游
物我年來已兩忘，蕭然湖曲一茆堂。身閑自與俗子遠，睡美不知秋夜長。餘祿正應齏甕在，宿酲時卧酒壚傍。老人肘後長生藥，檢盡千金無此方。
南塘晚步記鄰里語 陸游
喚舟欲泛湖，出門日已暮。顧景遂輟行，老病畏風露。不如上南塘，蕭然散予步。季子挾書卷，仲孫奉杖屨。夏秋多杜門，一出驚行路。鄰里相與言，穡事凜可懼。群蝗飛蔽日，殘嚙到竹樹。惟茲數里間，若有神物護。天菑幸獨薄，豈以此老故。老人亦自笑，病骨日欲仆。鬼神彼何爲，與世殊好惡。相期勤自修，此幸豈可屢。
稽山道中二首  其一 陸游
文章事業初何有，鐘鼎山林本自同。昨暮釣魚天鏡北，今朝采藥石帆東。
稽山道中二首  其二 陸游
禹陵草木初霑露，謝墅人家已閉門。八十年間幾來往，癡頑不料至今存。
讀近人詩 陸游
琢琱自是文章病，奇險尤傷氣骨多。君看大羹玄酒味，蟹螯蛤柱豈同科。
琴劍 陸游
流塵冉冉琴誰鼓，漬血斑斑劍不磨。俱是人間感懷事，豈無壯士爲悲歌。
戲題 陸游
莫輕凡骨未飛騰，要勝人間粥飯僧。山路近行猶百里，酒杯一舉必三升。
溪上小雨 陸游
我是人間自在人，江湖處處可垂綸。掃空紫陌紅塵夢，收得烟蓑雨笠身。
晚聞庭樹鴉鳴有感 陸游
烏鵲棲我庭，將旦輒散去。此豈厭所棲，亦以飲啄故。一饑能驅人，擾擾無晨暮。不然亦已矣，豈樂塵土污。我有茆三間，自少鮮外慕。力耕自足食，鷄豚亦可具。晚雖誤收召，疾走如脫兔。六年楓林下，不知歲月度。殘骸幸强健，沽酒遍山步。醉歸每自笑，不負此芒屨。平生愛方外，雖老冀有遇。秋風送片帆，更上剡溪路。
秋夜齋中二首  其一 陸游
木落烟深江上村，暮秋蕭瑟不堪論。雁如著意頻驚枕，月似知愁故入門。營道數峰新石友，廣陵一曲古桐孫。亦知長物終安取，聊與兒曹洗睡昏。
秋夜齋中二首  其二 陸游
殘年冉冉返丘園，敗屋蕭蕭長子孫。久悔文辭妨大學，偶因憂患得玄門。扶持後死知天幸，容養無能荷國恩。急雨打窗秋又晚，旋挑野菜助盤飧。
識愧 陸游
幾年羸疾卧家山，牧豎樵夫日往還。至論本求編簡上，忠言乃在里閭間。私憂驕虜心常折，念報明時涕每潸。寸祿不沾能及此，細聽只益厚吾顔。
秋雨 陸游
暮秋木葉已微丹，小雨蕭蕭又作寒。目送斷雲歸谷口，身隨新雁寄江干。濁醪易負尋常債，退士難叨本分官。謝盡浮名更無事，燈前兒女話團欒。
秋來益覺頑健時一出遊意中甚適雜賦五字十首  其一 陸游
旬日雨頻作，一年秋又殘。光陰不少貸，懷抱若爲寬。小甕聊尋醉，疏砧已戒寒。定知清夜夢，又過石闌干。
秋來益覺頑健時一出遊意中甚適雜賦五字十首  其二 陸游
何許是吾廬，南臨古鏡湖。園林垂橘柚，門巷落楸梧。床穩龜無息，巢新鶴有雛。鄰翁殊耐久，有酒即相呼。
秋來益覺頑健時一出遊意中甚適雜賦五字十首  其三 陸游
原野無閑土，鄉閭有老人。疾平行已健，秋晚醉差頻。啄黍黄鷄嫩，迎霜紫蟹新。百年元任運，一笑却關身。
秋來益覺頑健時一出遊意中甚適雜賦五字十首  其四 陸游
藿食筋骸憊，林廬歲月侵。道窮思故友，力盡悔初心。浩浩天知我，悠悠後視今。飄零君勿嘆，古瑟有遺音。
秋來益覺頑健時一出遊意中甚適雜賦五字十首  其五 陸游
輕裝兩衣笈，假寢一胡床。喚渡江樓下，逢僧縣驛傍。橫林生夕靄，孤蝶弄秋光。老慣人間事，無詩寄斷腸。